REGLEMENTĂRI PRIVIND INSOLVENŢA ÎN STATE MEMBRE ALE UNIUNII EUROPENE


ABSTRACT

În contextul crizei economice şi financiare mondiale reglementarea insolvenţei constituie o măsură importantă pentru buna desfăşurare a vieţii economice, fapt relevat prin prezentarea regulilor specifice care au scopul de a asigura o stabilitate în ce priveşte activitatea întreprinzătorilor şi a societăţilor comerciale.
Lucrarea de faţă prezintă aspecte de drept comparat privind reglementarea insolvenţei la nivelul unor state membre ale Uniunii Europene, în scopul relevării particularităţilor existente în cadrul tipurilor de proceduri de insolvenţă, condiţiilor pentru deschiderea procedurilor, efectelor şi rolului participanţilor în administrarea judiciară, a planului de reorganizare, precum şi în lichidarea activelor societăţilor comerciale aflate în stare de faliment.

De asemenea, realităţilor caracterului naţional al legislaţiei în domeniu li se opune realitatea caracterului internaţional al unui număr tot mai însemnat de proceduri de insolvenţă, pentru că aria geografică a activităţii comercianţilor implicaţi depăşeşte graniţele naţionale, resimţindu-se astfel necesitatea unor reglementări unitare ale procedurilor de insolvenţă  pe plan european.
Este demn de reţinut că domeniul insolvenţei este într-o continuă expansiune. Insolvenţa este reglementată în plan internaţional prin numeroase tratate, convenţii, Legea model UNCITRAL şi prin Regulamentul nr.1346/2000 al Consiliului European. De asemenea, Codurile comerciale şi Legile speciale ale diverselor state consacră instituţia insolvenţei ca un pilon important în sfera reglementărilor naţionale. 

Cap.1 Noţiuni introductive
Prin insolvenţă se înţelege acea stare a patrimoniului debitorului care se caracterizează prin insuficienţa fondurilor băneşti disponibile pentru plata datoriilor exigibile. Insolvenţa este prezumată ca fiind vădită atunci când debitorul, după 30 de zile de la scadenţă, nu a plătit datoria sa faţă de unul sau mai mulţi creditori. Insolvenţa este iminentă atunci când se dovedeşte că debitorul nu va putea plăti la scadenţă datoriile exigibile angajate, cu fondurile băneşti disponibile la data scadenţei.

Procedura insolvenţei constituie un ansamblu de norme juridice, prin care se urmăreşte obţinerea fondurilor băneşti pentru plata datoriilor debitorului aflat în stare de insolvenţă faţă de creditorii săi, în condiţiile stabilite diferenţiat pe categorii de debitori, prin reorganizarea judiciară bazată pe un plan de reorganizare sau prin faliment. Fiind o procedură colectivă, la ea participă toţi creditorii recunoscuţi ai debitorului aflat în insolvenţă.
Legea care reglementează procedura insolvenţei este Legea nr. 85/2006
, publicată în Monitorul Oficial nr. 359/21.04.2006, Partea I şi intrată în vigoare la 90 de zile de la data publicării. Acest act normativ a suferit o serie de modificări importante şi completări până în prezent respectiv prin Ordonanţa de Guvern nr.10/2010, Legea nr.25/2010 şi Legea nr.169/2010
.
Scopul procedurii insolvenţei este acoperirea pasivului debitorului aflat în insolvenţă, prin plata creanţelor creditorilor respectiv asigurarea unei protecţii a intereselor creditorilor.
În cele ce urmează, vom prezenta aspecte de drept comparat privind tipurile de proceduri de insolvenţă la nivelul unor state membre ale Uniunii Europene şi particularităţile existente, fapt de natură a contura o imagine cât mai clară asupra acestei instituţii în contextul socio-economic actual.

AUSTRIA

1. PROBLEME CARE APAR ÎN SITUAŢIA ÎN CARE O SOCIETATE COMERCIALĂ SE CONFRUNTĂ CU DIFICULTĂŢI FINANCIARE
1.1. Garanţii reale pentru creditori


Codul civil austriac recunoaşte contractele de gaj, transferul garanţiilor şi cesiunea drepturilor de creanţă.


Pentru realizarea unei garanţii reale, valabile şi executabile, este necesar să se respecte, pe lângă acordul părţilor, şi anumite principii. Ca regulă generală, dreptul austriac nu recunoaşte garanţiile reale asupra unor active care nu au o valoare certă. Orice active suplimentare trebuie să fie determinate sau determinabile. 


Pentru ca o garanţie să fie valabilă, pe lângă acord, este necesar un act de publicitate. În cazul unui imobil, aceasta se realizează prin înscrierea în registrul cadastral. Pentru îndeplinirea cerinţelor de publicitate în cazul activelor mobiliare, posesia  activelor trebuie să fie transferată către creditor sau creditorul gajist. Cerinţele de publicitate pentru activele necorporale sunt îndeplinite prin notificarea debitorului asupra pretenţiei sau prin înscrierea în registrele contabile ale debitorului gajist.


Un contract de gaj va fi valabil numai dacă se aplică principiul accesorialităţii (în legătură cu existenţa unui debit garantat). În particular,              (1) creditorul gajist trebuie să fie creditor al unei obligaţii garantate şi (2) după stingerea (temporară) a obligaţiei garantate, gajul îşi încetează existenţa. Este demn de reţinut că numai pretenţiile pecuniare se pot asigura printr-un contract de gaj. 


Contractele de gaj, transferul garanţiilor şi cesiunea drepturilor de creanţă 

sunt garanţii reale. Prin urmare, posesia efectivă de către partea asigurată/creditorul gajist (sau de către mandatarul acestuia) este o precondiţie a constituirii şi menţinerii respectivei garanţii reale.

1.2. Care sunt condiţiile privind derularea tranzacţiilor de către o societate comercială aflată în dificultate financiară

 
Tranzacţiile pot fi subiectul unei cereri de anulare din partea unui administrator de insolvenţă, potrivit dispoziţiilor din Legea insolvenţei.


Condiţiile de aplicare a dreptului de anulare sunt:

· Apelul la legea în discuţie are loc într-o anumită „perioadă suspectă” înaintea începerii procedurilor de insolvenţă;

· Respectiva acţiune legală a determinat o stare de discriminare faţă de ceilalţi creditori;

· Efectul unei cereri în anulare acceptate ar fi creşterea activelor insolventului.

Discriminarea intenţionată

Tranzacţiile încheiate cu scopul de a crea o discriminare faţă de alţi creditori pot fi contestate dacă acestea au fost perfectate cu cel puţin 10 ani înaintea demarării procedurilor de insolvenţă şi o astfel de rea intenţie era cunoscută de către beneficiar.  Această perioadă este scurtată la 2 ani dacă beneficiarul nu a cunoscut faptul că se realizează o discriminare dar ar fi trebuit să-l cunoască. Pentru „familia suspecta” sarcina probării cunoaşterii discriminării se inversează. Noţiunea de „familia suspecta” (presumptio juris) include rudele şi afinii. În cazul în care debitor este o societate noţiunea include şi directorii şi acţionarii acesteia.

Înstrăinarea activelor

Tranzacţiile pot fi contestate în instanţă dacă acţiunea părţii insolvente într-un interval de un an înaintea iniţierii procedurilor de insolvenţă este considerată drept o înstrăinare a activelor şi dacă această înstrăinare era cunoscută sau presupusă a fi cunoscută de către partea solvabilă

Acte de dispoziţie cu titlu gratuit

Orice tranzacţie încheiată cu titlu gratuit sau presupusă a fi cu titlu gratuit poate fi atacată dacă a fost perfectată  în ultimii doi ani înaintea demarării procedurilor de insolvenţă.

Tratamentul preferenţial

Tranzacţiile încheiate în intervalul de un an înainte de demararea procedurilor de insolvenţă dar după instalarea insolvenţei materiale sau prezentarea acţiunii de iniţiere a procedurilor de insolvenţă sau în ultimele 60 de zile, iniţierea poate fi contestată dacă tranzacţia este fie una vădit preferenţială, fie concepută a fi preferenţială. O tranzacţie este vădit preferenţială dacă creditorul dobândeşte o garanţie sau o compensare la care nu este îndrituit, fie în această formă sau în acel moment. 
Tranzacţia este considerată drept concepută a fi preferenţială dacă beneficiarul cunoştea sau era de presupus a cunoaşte intenţia părţii insolvente de a favoriza un creditor. Insolvenţa materială, în termenii dreptului insolvenţei, înseamnă lipsa de lichidităţi ori supraîndatorarea.

Cunoaşterea insolvenţei

Actele procedurale realizate cu 6 luni înaintea demarării procedurilor de insolvenţă  dar după constatarea insolvenţei materiale sau a cererii de iniţiere a procedurilor de insolvenţă pot fi contestate dacă:

· actele respective constituie compensarea sau o garanţie a creditorului, sau

· sunt considerate drept o tranzacţie legală dezavantajoasă.   

Actul procedural prin care se compensează sau se garantează o cerere a creditorului poate fi atacat în instanţă dacă creditorul avea cunoştinţă sau a fost neglijent şi nu cunoaşte starea de insolvenţă a debitorului sau despre cererea de insolvenţă aflată în lucru.

Tranzacţiile legale dezavantajoase ale debitorului dacă aduc în mod nemijlocit un prejudiciu faţă de creditori pot fi contestate dacă o altă parte cunoştea sau a fost neglijentă în a cunoaşte despre starea de insolvenţă a debitorului sau despre cererea de insolvenţă aflată în lucru. 

Actele procedurale sunt considerate ca fiind dezavantajoase în mod nemijlocit dacă argumentaţiile părţilor sunt extrem de diferite, fără a avea un suport obiectiv. Tranzacţiile legale dezavantajoase ale debitorului care prejudiciază în mod indirect creditorii pot fi contestate numai dacă cealaltă parte:

· cunoştea sau a fost neglijentă în a cunoaşte starea de insolvenţă a debitorului sau despre cererea de insolvenţă aflată în lucru. 

· prejudiciul faţă de activele insolvente era predictibil în mod real în momentul tranzacţiei. Această predictibilitate obiectivă este evidentă în mod special dacă planul de restructurare este respins în totalitate.

O tranzacţie legală este considerată ca fiind in mod indirect dezavantajoasă dacă tranzacţia este în mod obiectiv echitabilă în momentul perfectării ei dar devine, mai târziu, inechitabilă în mod evident.

1.3. Răspunderea managerilor/directorilor (civilă, penală)  în cazul declarării stării de insolvenţă

Dacă o societate se află în stare de insolvenţă, fiecare director, în mod individual, este obligat să prezinte, fără întârziere culpabilă, în cel mult 60 de zile, dosarul cuprinzând procedurile de insolvenţă. Dacă un director nu respectă obligaţia de a prezenta la timp dosarul cu procedurile de insolvenţă, este răspunzător faţă de creditori pentru orice pagubă decurgând din tergiversarea declarării stării de insolvenţă. Faţă de creditorii existenţi el este răspunzător pentru cota de prejudiciu , respectiv, pentru diferenţa dintre prejudiciul cauzat în fapt şi orice prejudiciu minor care s-ar fi produs prin neprezentarea în timp a dosarului de insolvenţă. În ceea ce priveşte aşa-numiţii „noi creditori”, respectiv creditori care au intrat în relaţii contractuale cu societatea aflată in statu cridae, directorul executiv este răspunzător pentru dobânda negativă. 
Creditorul trebuie considerat în situaţia că tranzacţia respectivă cu debitorul insolvent nu ar fi avut loc.

    Potrivit legii austriece privind societăţile cu răspundere limitată, directorul executiv va suporta pagubele companiei (reprezentată de administratorul de insolvenţă) dacă plăţile efectuate după momentul când avea obligaţia să prezinte dosarul cu cererea de declarare a insolvenţei. Din momentul în care începe să curgă obligaţia directorului executiv să prezinte dosarul de declanşare a insolvenţei acesta este obligat să nu mai facă plăţi, cu excepţia plăţilor aferente livrărilor, a plăţilor către creditorii garantaţi , până la concurenţa garanţiei, a plăţilor cu o motivaţie adecvată sau a plăţilor care sunt necesare pentru a împiedica colapsul imediat al societăţii (ex. chirii, taxe, contribuţiile la asigurările sociale, salarii) şi care nu diminuează activul societăţii.  

Directorii executivi sunt, de asemenea, răspunzători pentru taxele sau contribuţiile la asigurările de sănătate neplătite de societate.

Există mai multe infracţiuni penale incluse în Codul Penal austriac care se referă la directori pentru actele săvârşite în legătură cu insolvenţa. Prevederea cea mai importanţă se referă la încălcarea prin neglijenţă gravă a intereselor creditorului. Aceasta include şi punerea în aplicare a insolvenţei într-o manieră extrem de neglijentă. Există prevederi pentru interferenţa cu cererile creditorilor, tăinuirea obligaţiilor de asigurări sociale şi tratamentul preferenţial al creditorilor. Persoanele  condamnate pentru delictele susmenţionate pot fi descalificate în obţinerea permisului de afaceri.

2. PROCEDURI DE INSOLVENŢĂ

2.1 Condiţiile pentru declararea insolvenţei unei societăţi comerciale – testul insolvenţei

În Austria există un Cod unic al insolvenţei care reglementează procedurile insolvenţei societăţilor. În funcţie de prezentarea sau nu a unui plan de restructurare, odată cu cererea de demarare a procedurilor de insolvenţă, acestea se numesc proceduri de restructurare sau proceduri de faliment. Un debitor poate să prezinte un plan de restrucurare în cursul procedurii de faliment având ca rezultat continuarea procedurilor de faliment ca o procedură de restructurare. Noţiunea de „procedură de insolvenţă” folosită în Codul insolvenţei 

se referă atât la procedurile de restructurare cât şi la cele de faliment.


Potrivit legii insolvenţei, o societate este declarată insolventă dacă se află în incapacitate de plată sau într-o stare de supraîndatorare.


Incapacitatea de plată înseamnă starea în care debitorul nu poate să-şi onoreze datoriile la termen şi nu este în poziţia de a obţine fondurile necesare pentru a îndeplini, într-un interval rezonabil de timp, obligaţiile ajunse la scadenţă. Analiza imposibilităţii de plată trebuie să se refere exclusiv la obligaţiile ajunse la scadenţă. Nu se cere o previziune iar obligaţiile care vor ajunge la scadenţă în viitor pot fi scoase din analiză.   


O societate este considerată în stare de supraîndatorare, în sensul prevăzut de legea insolvenţei, dacă obligaţiile societăţii depăşesc activele sale iar societatea are o perspectivă negativă. Pentru determinarea supraîndatorării se întocmeşte un bilanţ special al supraîndatorării. În acest bilanţ activele şi obligaţiile societăţii sunt evaluate la fel ca în cazul lichidării societăţii. Valoarea activelor la lichidarea societăţii se va compara cu valoarea obligaţiilor. Dacă bilanţul supraîndatorării, bazat pe valoarea de lichidare indică supraîndatorarea societăţii, este în responsabilitatea managementului efectuarea unei analize dacă supraîndatorarea se înscrie în prevederile legii insolvenţei prin întocmirea unei previziuni asupra posibilităţii continuării activităţii societăţii. Această previziune va răspunde la întrebarea dacă societatea va deveni solvabilă, şi astfel, viabilă, în viitor.

2.2 Condiţiile şi modul de includere a unei societăţi în fiecare tip de procedură de insolvenţă / Notificări şi înscrisuri necesare


Procedurile de faliment trebuie să fie deschise de către o instanţă de judecată oridecâteori s-a stabilit că o societate este în incapacitate de plată sau supraîndatorată, în sensul prevederilor dreptului insolvenţei. Totodată, se pot iniţia procedurile de restructurare dacă riscul incapacităţii debitorului de a-şi plăti datoriile este iminent şi dacă debitorul face o cerere pentru demararea procedurile de restructurare.


Cererea pentru demararea procedurilor de faliment poate fi prezentată instanţei competente de către debitor sau de către creditor. Creditorului care a iniţiat demararea procedurilor de insolvenţă i se cere să argumenteze că debitorul este insolvent sau supraîndatorat. Procedurile de restructurare se pot demara numai după prezentarea unei cereri de către debitor.


Decizia instanţei privind demararea procedurilor formale se publică online în baza oficială de date a insolvenţei (www.edikte.justiz.gv.at). Această decizie trebuie să cuprindă:

• numele şi adresa debitorului;

• numele şi adresa administratorului de insolvenţă;

• data, locul şi motivul primei adunări a creditorilor;

• cererea tuturor creditorilor de prezentare a pretenţiilor într-o anumită limită de timp;

• cererea tuturor creditorilor privilegiaţi de prezentare a pretenţiilor într-o anumită limită de timp;

• instrucţiuni privind consecinţele neîncadrării în această limită de timp;

• o posibilă hotărâre de instanţă pentru încetarea procedurii; data şi locul audierilor şi raportul audierilor în cazul continuării procedurii.

 
Declanşarea procedurilor de insolvenţă produce efecte începând cu ora 0:00 a zilei următoare zilei publicării deciziei instanţei. După declanşarea procedurilor de insolvenţă începe perioada de analizei, care are drept scop stabilirea viitorului debitorului. În timpul perioade de analiză creditorii vor prezenta pretenţiile lor în faţa instanţei de insolvenţă. 

3. CREDITORII


3.1. Pot creditorii negarantaţi să-şi valorifice drepturile în cadrul fiecărei proceduri de insolvenţă?


Creditorii negarantaţi au dreptul să-şi prezinte pretenţiile faţă de debitor, inclusiv profitul până la declanşarea procedurilor de insolvenţă. Ei sunt îndestulaţi numai pro rata conform cotei de insolvenţă. După declanşarea procedurilor formale nu mai este posibil să se obţină dreptul de sechestru. Toate procedurile de executare a debitorului sunt suspendate.

3.2. Pot creditorii garantaţi să-şi valorifice drepturile în cadrul fiecărei proceduri de insolvenţă?


Drepturile creditorilor garantaţi, precum dreptul de gaj, rămâne neafectat de declanşarea procedurilor de insolvenţă. Drepturile creditorilor garantaţi pot fi, totuşi, afectate de aplicarea regulilor de  anulare. Mai mult, dreptul de sechestru obţinut în ultimele 60 de zile înaintea declanşării procedurilor formale se retrage. Creditorii garantaţi nu pot să-şi pună în executare pretenţiile în intervalul de 6 luni după declanşarea procedurilor de insolvenţă dacă executarea ar putea să pericliteze continuarea activităţii. Aceasta nu se aplică în cazul în care executarea este indispensabilă pentru prevenirea unor consecinţe grave, personale sau economice, asupra creditorului garantat astfel că acesta nu ar putea să valorifice deplin executarea altor active.


Creditorii garantaţi au dreptul la obţinerea, în mod preferenţial, a sumelor rezultate din valorificarea activelor în discuţie, constituite drept garanţii colaterale. Din această formă de îndestulare din garanţiile colaterale sunt excluşi creditorii negarantaţi. 


În procedurile de insolvenţă se ia în calcul faptul că activele în discuţie sunt încă parte din patrimoniul societăţii aflate în insolvenţă şi că, în realitate, acesta trebuie să fie administrat şi valorificat de către administrator. Numai dacă creditorul însuşi este deţinătorul activelor în discuţie, el poate fie să valorifice garanţia, în conformitate cu prevederile Legii privind executarea, fie cu regulile privind executarea extrajudiciară amiabilă a garanţiei.

3.3. Pot creditorii să compenseze sumele datorate reciproc cu societatea în cauză, în cadrul fiecărei proceduri de insolvenţă?


Pretenţiile creditorului care pot fi compensate cu cele ale debitorului, în momentul declanşării procedurilor formale, nu trebuie să fie reclamate în cadrul procedurilor. Creditorul îţi declară pur şi simplu intenţia de compensare. Pentru a se evita abuzurile, compensarea nu este permisă dacă:

• creditorul devine debitor după declanşarea procedurilor formale;

• debitorul şi-a satisfăcut pretenţiile după deschiderea procedurilor formale;

• debitorul şi-a satisfăcut pretenţiile în intervalul de 6 luni înaintea declanşării procedurilor formale şi, în acel moment, cunoştea sau trebuia să fi cunoscut, starea de insolvenţă.
4. CONTINUAREA AFACERII

4.1. Cine deţine controlul societăţii în cadrul fiecărei proceduri de insolvenţă? Efectele fiecărui tip de procedură asupra directorilor/managerilor respectiv acţionarilor societăţii 

Dacă debitorul cere declanşarea procedurilor de insolvenţă şi prezintă anumite documente oficiale precum şi un plan de reorganizare ce are drept scop recuperarea datoriilor în cotă de cel puţin 30%, acesta este îndrituit să administreze societatea.  El poate să dispună în mod independent de active. Totuşi, este monitorizat de administratorul de reorganizare, căruia îi sunt rezervate anumite tranzacţii. Dacă debitorul nu îndeplineşte anumite cerinţe pentru autoadministrare, debitorul pierde dreptul de dispoziţie asupra activelor societăţii aflată în stare de insolvenţă.

Împreună cu decizia de declanşare a procedurilor de insolvenţă, instanţa numeşte un administrator de insolvenţă şi, dacă consideră drept necesar, din punctul de vedere al dimensiunii afacerii debitorului, un comitet al creditorilor, care să-l ajute pe administrator. După declanşarea procedurilor de insolvenţă, cu excepţia autoadministrării, numai administratorul este îndrituit să acţioneze în numele patrimoniului societăţii aflate în procedură de insolvenţă.


Directorul/directorii debitorului este/sunt chemat/i să ajute administratorul în activitatea sa apărător al proprietăţii. Una din principalele sarcini este aceea de a ajuta administratorul să întocmească lista activelor şi bilanţul. Directorii sunt invitaţi să asiste la audieri.

4.2 Cum sunt finanţate procedurile de insolvenţă de către societate?


Costurile procedurilor formale sunt considerate pretenţii preferenţiale. Prin urmare, ele se suportă din activele societăţii. Pentru declanşarea procedurilor formale trebuie să existe cel puţin suficiente active pentru acoperirea costurilor procedurilor. Dacă instanţa competentă respinge declanşarea procedurilor formale pe motivul insuficienţei fondurilor, procedurile pot fi declanşate numai dacă creditorul doreşte să avanseze costurile iniţiale.  


În procedurile de reorganizare prin autoadministrare debitorul trebuie să prezinte un plan de finanţare care să pună în evidenţă modul în care se suportă cheltuielile ocazionate de procedurile de reorganizare în următoarele 90 de zile prin încasări şi cheltuieli previzionate. Dacă activitatea continuă, costurile ulterioare (ex. salarii, chirii) trebuie să fie generate de venituri operative. Este în responsabilitatea administratorului să asigure fezabilitatea fiscală o continuării activităţii.

4.3. Care sunt efectele fiecărei proceduri de insolvenţă asupra angajaţilor societăţii?


Declanşare în sine a procedurilor de insolvenţă nu afectează contractele de muncă existente. Cu toate acestea, demisia unui angajat după declanşarea procedurilor de insolvenţă este neoperantă dacă singura motivaţie este aceea că salariul nu a fost plătit integral sau parţial. 


În cazul în care societatea îşi încetează activitatea sau nu va fi continuată în timpul procedurilor de insolvenţă

• angajaţii pot denunţe contractul de muncă din motive întemeiate;

• administratorul poate să întrerupă valabilitatea contractului de muncă 

Această posibilitate favorizantă pentru încetarea contractului de muncă se aplică şi în intervalul de 4 luni după declanşarea procedurilor de insolvenţă dacă nu s-a făcut raportul audierilor şi dacă continuarea activităţii nu a fost dată publicităţii în baza de date a insolvenţei. 


Dacă se închide numai parte din activitate dreptul angajaţilor de a denunţa contractele de muncă, pentru raţiuni întemeiate precum şi cel al administratorului de a întrerupe valabilitatea contractelor este operantă numai în cazul în care salariaţii respectivi sunt angajaţi în acele părţi de activitate.


În procedurile de reorganizare cu autoadministrare debitorul poate să rezilieze contractul de muncă în interval de o lună după declanşarea procedurilor cu aprobarea administratorului de reorganizare.

4.4 Care sunt efectele deschiderii unei proceduri de insolvenţă asupra contractelor aflate în derulare şi dacă societatea poate derula contractele până la finalizarea procedurilor?


În legătură cu contractele care nu au fost, în întregime, derulate de ambele părţi la instituirea procedurilor de insolvenţă, administratorul poate, fie să decidă derularea integrală a contractului, acţionând în numele debitorului şi cerând celeilalte părţi să-şi îndeplinească obligaţiile, fie să-l rezilieze. Până la decizia administratorului contractul este valabil. La cererea partenerului de contract, instanţa de insolvenţă va solicita administratorului să decidă într-un interval de timp, în caz contrar se consideră ca a reziliat contractul.  Dacă debitorul datorează o prestaţie, alta decât o plată, administratorul trebuie să decidă, în termen de 5 zile lucrătoare, în caz contrar se consideră ca a reziliat contractul. Dacă rezilierea contractului ar putea să pericliteze întreaga afacere, partenerul de contract poate să rezilieze contractul, pentru motive bine întemeiate, numai după 6 luni de la declanşarea procedurilor de insolvenţă. Motiv bine întemeiat nu poate fi deteriorarea situaţiei economice a debitorului sau imposibilitatea de plată a debitorului a datoriilor scadente înaintea declanşării procedurilor de insolvenţă. Acest considerent nu se aplică dacă rezilierea se impune pentru a împiedica consecinţe personale sau economice serioase precum dreptu de plată în cadrul unui acord de credit sau cu privire la contractele de muncă. Înţelegeri care acordă dreptul special de retragere sau care implică rezilierea automată prin declanşarea procedurilor de insolvenţă nu sunt permise.

5. PRETENŢII / CERERI ÎN CAZ DE INSOLVENŢĂ

5.1. Cum pot creditorii să ceară în instanţă sumele ce le sunt datorate în cadrul fiecărei proceduri?


Creditorii negarantaţi pot îşi pot prezenta pretenţiile în faţa instanţei de insolvenţă în intervalul de timp stabilit de de instanţa prin hotărârea sa (de regula două la trei luni)


Pretenţiile avansate vor fi examinate de către administrator şi de debitor. La aşa numita audiere preliminară, care are loc în faţa instanţei de insolvenţă, administratorul este obligat să declare dacă recunoaşte sau contestă pretenţia respectivă.  Dacă pretenţia creditorului este recunoscută, creditorul are dreptul să participe la procedurile de insolvenţă, ceea ce presupune că acesta va primi, în final, cota de plată către creditorii negarantaţi. Dacă pretenţia creditorului este contestată, creditorul trebuie să să-şi susţină pretenţia într-o procedură civilă pentru a-şi păstra dreptul de a participa la procedurile de insolvenţă.


Creditorii garantaţi nu sunt obligaţi să-şi prezinte pretenţiile garantate în faţa curţii ci, de regulă,  informează despre garanţie administratorul, debitorului şi instanţa. Drepturile creditorilor garantaţi rămân nealterate prin declanşarea procedurilor de insolvenţă.

5.2 Care este ordinea cererilor în fiecare procedură de insolvenţă? Există cereri cu caracter preferenţial?

Pretenţiile creditorilor negarantaţi, în cadrul procedurilor de insolvenţă, care apar înaintea de declanşarea acestor proceduri sunt denumite pretenţii de insolvenţă. Acestea se clasifică in funcţie de ordinea stabilită a creditorilor. Taxele, contribuţiile la asigurările sociale, salariile sau veniturile nu sunt, ca atare, pretenţii privilegiate sau preferenţiale, potrivit codului e insolvenţă.  

Pretenţiile care apar în mod legal faţă de patrimoniul debitorului după declanşarea procedurilor, aşa numitele pretenţii privilegiate sau pretenţii care sunt legate de o garanţie reală, aşa numitele pretenţii preferenţiale, se bucură de prioritate în procedurile de insolvenţă.

În esenţă, pretenţiile privilegiate sunt, printre altele, costurile ocazionate de procedurile de insolvenţă incluzând taxele pentru administratorul de insolvenţă, cheltuielile de instanţă, cheltuielile pentru administrarea şi valorificarea patrimoniului şi cheltuielile implicate de continuarea activităţii debitorului. 

Declanşarea procedurilor formale nu are efecte asupra regimului general de taxe. Companiile insolvente sunt, prin urmare, obligate să-şi plătească, în continuare, taxele.

6. FINALIZAREA  PROCEDURILOR DE INSOLVENŢĂ


Debitorul poate să propună creditorilor un plan de restructurare. 
Debitorul trebuie să ofere cel puţin o cotă de 20% creditorilor negarantaţi
plătibilă în termen de doi ani. În cazul procedurilor de restructurare cu auto-administrare cota minimă este de 30%. O majoritate calificată simplă de creditorii chirografari trebuie să aprobe planul de restructurare. O majoritate calificată simplă înseamnă că majoritatea simplă formată din numărul de  creditorii chirografari prezinţi la audierea planului de restructurare trebuie să voteze în favoarea restructurării planului şi că suma totală a creanţelor creditorilor chirografari se ridică la 50% din totalul creanţelor negarantate reprezentate la şedinţă. 
Dacă planul de restructurare este acceptat de către creditori, este confirmat de către instanţa de judecată şi însuşit de către debitor, acesta din urmă este eliberat de restul a datoriilor sale. Un plan de restructurare aprobat se aplică şi creditorilor care au votat împotriva acestuia.


Procedurile formale trebuie să fie abrogate prin hotărâre judecătorească şi nu îşi încetează efectele în mod automat. O astfel de hotărâre ar putea fi adoptate în cazul în care, printre altele: (i) toate activele au fost distribuite; (ii) devine clar în timpul procedurilor de insolvenţă că nu există active suficiente pentru a finanţa procedurile, sau (iii) un plan de restructurare a devenit definitiv şi toate creanţe privilegiate au fost compensate.

7. FORME ALTERNATIVE DE REORGANIZARE


Restructurările extrajudiciare sunt posibile si destul de frecvente. Nu există legi speciale care să reglementează o astfel de procedură extrajudiciară. Cu toate acestea, există anumite cerinţe care trebuie îndeplinite în vederea evitării unei încercări ulterioare de restructurare din partea altor creditori. Cele mai importante sunt acordul şi egalitatea de tratament a tuturor creditorilor. Egalitatea de tratament poate fi diminuată prin  informarea şi  acordul altor creditori. Nu este posibilă  forţarea unui creditor dizident să fie de acord cu planurile de restructurare în afara procedurilor formale (judiciare). Trebuie se se  conştientizeze riscurile pentru directorii implicaţi în negocierea restructurării extrajudiciare întrucât o întârziere a cererii pentru deschiderea oficială a procedurile de mai mult de 60 de zile poate duce la responsabilităţi.
După cum s-a menţionat în capitolul 6, este posibil să se ajungă la o reorganizare în conformitate cu legislaţia austriacă. Cota minimă este de 20% (30% în caz de auto-administrare). Planul de restructurare are ca scop să reducă parţial datoriile creditorului  şi să-i permită acestuia  să-şi continue activităţile sale.

Legea austriacă a insolvenţei nu prevede o restructurare de urgenţă printr-o vânzare viitoare.
8. RECUNOAŞTEREA RECIPROCĂ A PROCEDURILOR DE INSOLVENŢĂ LA NIVELUL STATELOR MEMBRE ALE UNIUNII EUROPENE
Procedurile transfrontaliere de insolvenţă sunt recunoscute în baza a  două surse principale: 

• Regulamentul UE 1346/2000 prevede recunoaşterea tuturor procedurilor de insolvenţă deschise într-un stat membru, fără a fi nevoie de o procedură oficială de recunoaştere din momentul în care insolvenţa devine efectivă în statul de deschidere a procedurii.

• Dispoziţiile privind dreptul internaţional în materia insolvenţei din Codul austriac al insolvenţei precizează că efectele procedurii de insolvenţă deschisă într-un alt stat, precum şi hotărârile emise în aceste proceduri sunt recunoscute în Austria, în cazul în care: (i) centrul principalul interese ale debitorului este în acel alt stat şi (ii) aceste proceduri de insolvenţă sunt comparabile cu cele din Austria, în special în ceea ce priveşte faptul că creditorii austrieci se bucură de tratament egal cu creditorii din statul în care procedura a fost deschisă. Fără a aduce atingere procedurilor de insolvenţă străine, astfel de proceduri de insolvenţă pot fi deschise şi desfăşurate în Austria, cu privire la active situate în
Austria. Procedurile de insolvenţă desfăşurate în străinătate nu sunt
recunoscută în Austria, în cazul în care: (i) procedura de insolvenţă a fost deschisă în Austria sau s-a dispus o suspendare sau amânare preliminară, sau (ii) recunoaşterea procedurilor ar putea duce la un rezultat care, în mod vădit, ar contrazice valorile fundamentale ale sistemului juridic austriac.
BELGIA
1. PROBLEME CARE APAR ÎN SITUAŢIA ÎN CARE O SOCIETATE COMERCIALĂ SE CONFRUNTĂ CU DIFICULTĂŢI FINANCIARE
1.1. Garanţii reale pentru creditori

Codul civil belgian (BCC)
 consacră următoarele tipuri de garantii reale şi privilegii: ipoteca imobiliară, ipoteca mobiliară (inclusiv asupra conturilor şi asupra creanţelor), gajul (sub forma unei garantii reale cu deposedare), privilegiile speciale,.
De asemenea, legislaţia specială în domeniul dreptului de proprietate şi dreptului comercial prevede 3 tipuri de garanţii: a) ipoteca; b) gajul; c) floating charge – respectiv garanţia creditorului asupra activelor debitorului care au o valoare fluctuantă.

 Ipoteca – reprezintă o garanţie reală asupra proprietăţii respectiv asupra terenurilor, imobilelor, drepturilor obţinute din închiriere, precum şi asupra altor drepturi de proprietate de pe teritoriul belgian. Ipoteca conferă creditorului ipotecar un drept de preferinţă faţă de ceilalţi creditori în condiţiile vânzării imobilului ipotecat.
De asemenea, ipoteca se realizează printr-un contract de ipotecă redactat şi semnat de părţi în faţa unui notar public. Ea se înregistrează în Registrul de publicitate imobiliară/ Arhiva de garanţii reale pentru a avea caracter opozabil faţă de terţi. Costurile legate de înscrierea unei ipoteci se ridică la 1,5% din valoarea activului ipotecat.
În scopul de a reduce costurile legate de înscrierea unei ipoteci, în practică se utilizează o modalitate combinată –respectiv o aşa numită mini-Mortgage (care este o ipotecă înscrisă pentru o valoare de asigurare limitată) cu un contract de mandat ipotecar care să acopere restul din valoarea activului ipotecat.
Contractul de mandat ipotecar nu conferă o garanţie suplimentară dar consacră obligaţia contractuală pentru societăţile comerciale de a permite creditorului ipotecar să valorifice activul ipotecat atunci când există condiţii ca debitorul să intre în incapacitate de plată. De asemenea, părţile pot conveni să încheie doar un contract de ipotecă care să fie întocmit şi semnat în faţa unui notar public.
Referitor la cel de-al treilea tip de garanţie – floating charge- se poate spune că reprezintă un instrument /mijloc de garantare, prevăzut contractual, ce conferă creditorului un drept de preferinţă asupra valorificării activelor debitorului aflat în insolvenţă.

De regulă, băncile şi instituţiile de credit beneficiază de floating charge fiind instituţii recunoscute la nivelul statelor membre ale Uniunii Europene, instituţii care au licenţă de operare la nivelul Uniunii, respectiv entităţi recunoscute de către statul belgian.

Din punct de vedere formal, floating charge este constituit între părţi printr- un contract scris şi cu titlu executoriu, fiind opozabil faţă de terţi prin înscrierea în cadrul Registrului de garanţii. Costurile legate de instituirea unui floating charge
reprezintă aproximativ 0,57% din valoarea garantată a activelor.

Un mecanism similar celui descris mai sus, pentru contractele ipotecare, este adesea folosit drept alternativă pentru a limita costurile legate de floating charge. Singura diferenţă faţă de mecanismul combinat – mini mortgage, respectiv mini floating charge este că nu sunt necesare formalităţile notariale.
Gajul asupra activelor/bunurilor mobiliare

Gajul bunurilor mobiliare reprezintă un contract prin care un debitor oferă posesia unui bun mobil creditorului său ori unei terţe părţi care fost de acord cu garantarea anumitor obligaţii. Gajul bunurilor se poate referi la activele corporale sau necorporale, mobile, cum ar fi produse, stocuri, maşini, etc
Deposedarea, element-cheie al gajului asupra activelor mobiliare, înseamnă că bunul gajat trebuie să se afle în posesia  creditorul gajist sau a unei terţe părţi. Gajul asupra activelor va dobândi rang de prioritate numai din momentul în care debitorul dispune de active. Un gaj asupra activelor mobiliare valabil încheiat va înceta de îndată ce posesia este întreruptă.
Chiar dacă bunul gajat este înlocuit în mod regulat (stocuri, mărfuri, etc), creditorul gajist are prioritate faţă de alţi creditori. Instanţele judecătoreşti au acceptat înlocuirea bunului gajat, fără a afecta garanţiile acordate, dacă sunt îndeplinite anumite condiţii, cum ar fi  înlocuirea imediată şi simultană a  activelor originale gajate cu active de aceeaşi natură şi valoare. Din punct de vedere formal, o garanţie reală mobiliară este stabilită prin cedarea exclusivă a activului în mâinile creditorul gajist sau unei terţe părţi. Nu există costuri specifice pentru acest tip de garanţie reală, iar instanţa de judecată are competenţa de a supraveghea vânzarea bunurilor gajate.
Gajul partajat
În general, reglementările privind emiterea de acţiuni, precum şi orice dispoziţii care limitează gajarea acţiunilor sau transferul de acţiuni se regăsesc
în actul constitutiv al societăţii sau în orice alte acorduri privind acţiunile.
Doar acţiunile nominative, sunt tratate în mod special, cum ar fi titlurile de valoare Euroclear. Mai mult decât atât, începând cu 1 ianuarie 2008, Belgia nu mai permite emiterea de acţiuni la purtător doar pe suport de hârtie. 
Acţionarii pot solicita până la 31 decembrie 2013 conversia acţiunilor lor existente în acţiuni dematerializate evidenţiate prin înscriere în cont, dovada lor făcându-se printr-un extras de cont.
Orice contract de gaj trebuie să fie înregistrat în registrul acţionarilor societăţii, respectiv trebuie să fie notificat şi acceptat de către societatea comercială în cauză. Gajul are valoare executorie vis-à-vis de terţe părţi.

Alte tipuri de gaj
Gajul asupra creanţelor debitorului are valoare executorie vis-à-vis de terţe părţi prin executarea simplă a contractului de gaj. Din punct de vedere al formalităţilor necesare creanţele trebuie să fie notificate sau recunoscute de către debitor. 
De asemenea, creanţele pot fi executate la solicitarea debitorilor de a plăti direct la creditorul gajist, care poate valorifica sumele primite pentru achitarea datoriilor restante.
Gajul asupra conturilor bancare

Formalităţi: Gajul asupra conturilor bancare trebuie să fie notificat sau recunoscut de către creditor în scopul de a face posibilă executarea acestuia.

Gajul asupra mărcii comerciale/trademark: Un astfel de gaj asupra mărcii comerciale este instituit prin înregistrarea gajului în registrul pentru mărci/trademark al autorităţii competente.
Gajul asupra brevetelor: Un astfel de gaj este realizat prin înscrierea gajului în registrul de brevete al autorităţii competente.
Gajul asupra drepturilor de autor: Deşi contestată sau imposibilă în unele cazuri, existenţa unui gaj asupra drepturilor de autor este cerută printr-o notificare făcută de o terţă parte care susţine pot fi stabilite astfel de drepturi.
Alte mecanisme de garantare pentru creditori

Dreptul belgian conţine anumite mecanisme specifice, în conformitate cu
care cererea creditorului de executare a activelor debitorului este protejată de principiul egalităţii între creditori. Părţile pot conveni prin contract astfel de mecanisme, cum ar fi:

- clauza de rezervă: o clauză prin care un vânzător îşi rezervă dreptul de proprietate asupra bunurilor mobile până când preţul  a fost achitat în totalitate de către cumpărător. Vânzătorul rămâne proprietarul legal al activelor şi, în cazul în care preţul nu este pe deplin achitat, vânzătorul poate pretinde valoarea activelor, atunci când anumite condiţii sunt îndeplinite;
 - transferul cu titlu de garanţie: debitorul face transferuri financiare cu titlu de garanţie pentru creditor. În cazul în care datoria garantată nu este stinsă, creditorul poate cere el însuşi valorificarea garanţiei. Un acord de transfer cu titlu de garanţie rămâne executoriu, chiar şi în caz de insolvabilitate a debitorului;
- compensarea (set-off).
Privilegii speciale

Privilegiile sunt drepturi preferenţiale asupra anumitor active sau tuturor activelor debitorului care sunt acordate creditorilor privilegiaţi. Privilegiile sunt enumerate în legislaţia belgiană privind dreptul de proprietate
, în special în  legea privind ipoteca (ce datează din 16 decembrie 1851) şi se referă, printre altele, la privilegiul de a fi beneficiar al unui gaj asupra încasărilor obţinute din activul gajat, privilegiul de a fi proprietarul neplătit, privilegiul de a fi furnizorul neplătit, etc. Este important de reţinut faptul că părţile pot conveni să renunţe reciproc la anumite privilegii.
1.2 . Care sunt condiţiile privind derularea tranzacţiilor de către o societate comercială aflată în dificultate financiară
Ca regulă generală, toate tranzacţiile derulate de către o societate comercială înainte de declanşarea procedurilor de insolvenţă rămân valabile inclusiv în timpul unor proceduri subsecvente.

Cu titlu de excepţie, legea privind falimentul prevede în mod expres că anumite tranzacţii derulate de o societate comercială aflată în aşa numita perioadă dificilă pot fi declarate lovite de nulitate. Perioada dificilă este o perioadă de maximum şase luni înainte de declararea falimentului de către Tribunalul Comercial. O astfel de perioadă reprezintă excepţia şi nu regula şi se declară printr-o hotărâre judecătorească, atunci când există indicii clare că societatea a fost practic în stare de faliment înainte de data declarării
falimentului de către instanţa comercială. Tranzacţiile care au loc în cursul perioadei dificile sunt următoarele:
(i) tranzacţii cu titlu gratuit sau în termeni şi condiţii extrem de avantajoase;
(ii) alte plăţi decât în bani pentru datorii sau plăţi pentru
obligaţii care nu sunt datorate şi
(iii) garanţii prevăzute pentru datoriile existente înainte de
data declarării insolvenţei.
Toate celelalte plăţi pentru datoriile restante care au avut loc în timpul perioadei dificile pot fi declarate lovite de nulitate de către o instanţă comercială în cazul în care creditorul cunoştea starea de incapacitate de plată a societăţii respective. Mai mult decât atât, plăţile făcute în orice moment de către debitor, cu intenţia de a provoca daune creditorilor sunt nule.
1.3. Răspunderea managerilor/directorilor (civilă, penală)  în cazul declarării stării de insolvenţă

Codul Societăţilor comerciale
 descrie diverse situaţii care pot duce la răspunderea civilă a directorilor. Ca regulă generală, directorii sunt responsabili pentru orice deficienţe în îndeplinirea atribuţiilor lor. Directorii pot răspunde solidar pentru prejudiciile cauzate de  încălcarea dispoziţiilor legale. Astfel de răspundere poate fi invocată de către societate şi orice terţă parte. În caz de faliment, directorii răspund personal pentru toate sau o parte din datoriile companiei, care depăşesc valoarea  activelor, în cazul în care aceştia au cauzat un prejudiciu grav care implicit a contribuit la faliment. Codul societăţilor comerciale prevede în mod explicit că, de exemplu, frauda fiscală trebuie să fie considerată o încălcare gravă a legii. 
De asemenea,  în cadrul răspunderii delictuale pentru directori se au în vedere plata daunelor provocate.
Alte cazuri în care managerii pot fi ţinuţi răspunzători sunt: neplata taxelor către stat, precum şi a asigurărilor sociale.

În ce priveşte răspunderea penală, pot fi acuzaţi de comiterea unor infracţiuni în cadrul atribuţiilor lor sau la nivelul societăţii respectiv asupra mediului. Legea falimentului
 prevede pentru aceste cazuri şi pedepse complimentare cum ar fi pierderea dreptului de a mai conduce o societate comercială pe o perioadă între 3 şi 10 ani.
2. PROCEDURI DE INSOLVENŢĂ
Există 3 tipuri de proceduri de insolvenţă, şi anume:

· Proceduri de pre-insolvenţă care sunt reglementate de Legea privind continuarea activităţii societăţilor (Law on Continuity of Companies - LCC
) intrată în vigoare la 1 aprilie 2009 ce prevede faptul că o societate poate încheia o înţelegere extrajudiciară cu o parte sau cu toţii creditorii ei în scopul redresării situaţiei financiare ori pentru reorganizare.
· Proceduri de insolvenţă, respectiv:

Concordatul / acordul preventiv, stipulat de aceeaşi lege privind continuarea activităţii societăţilor
, care înseamnă: realizarea unei înţelegeri amiabile între debitor şi 2 sau mai mulţi dintre creditorii săi; realizarea de către debitor a unei înţelegeri colective cu toţii creditorii care are drept rezultat aprobarea unui plan de reorganizare a societăţii; transferul unei părţi din active sau a tuturor activelor societăţii aflate în dificultate financiară către altă societate sau terţe părţi agreate de creditori.
Falimentul
 – reglementat prin Legea Falimentului
 şi care survine atunci când planul de reorganizare este imposibil de realizat.

Lichidarea presupune încetarea activităţii societăţii şi valorificarea activelor acesteia în vederea acoperirii datoriilor faţă de creditori, acţionari.
2.1 Condiţiile pentru declararea insolvenţei unei societăţi comerciale – testul insolvenţei

În primul rând, un funcţionar delegat de către instanţa comercială va strânge dovezi care să probeze faptul că respectiva societate se află în dificultate financiară.


Ulterior, intervin secţiile pentru investigaţii comerciale ce funcţionează în cadrul instanţelor comerciale ce supervizează activitatea societăţilor aflate în dificultate financiară în scopul protejării drepturilor creditorilor acesteia şi pentru asigurarea unei eventuale redresări economice.
Aceste secţii pentru investigaţii comerciale
 sunt conduse de judecători şi au competenţa de a chema reprezentanţii societăţilor comerciale aflate în dificultate financiară la audieri preliminare şi de a decide cu privire la măsurile ce se impun în privinţa activelor acestora. Daca acestea constată că respectiva societate se află în stare de faliment dosarul va fi înaintat către un procuror specializat.
De asemenea, Legea privind continuarea activităţii societăţilor (Law on Continuity of Companies – LCC) prevede şi alte măsuri, precum:

· numirea unui mediator – debitorul poate cere instanţei desemnarea unui mediator care se va implica în reorganizarea societăţii;
· desemnarea unui mandatar (the court apointed proxy-holder) de către instanţă  la cererea creditorilor în cazul existenţei unor dificultăţi financiare serioase ale debitorului de natură a pune în pericol derularea activităţii societăţii respective.

2.2 Condiţiile şi modul de includere a unei societăţi în fiecare tip de procedură de insolvenţă / Notificări şi înscrisuri necesare
Concordat/ acord preventiv

Instanţa poate acorda un moratoriu/ perioada de graţie oricărui debitor a cărui activitate comercială se află în dificultate. De asemenea, o societate aflată în stare de faliment poate beneficia de un moratoriu.
Faliment
Instanţa comercială va declara falimentul unui debitor dacă sunt întrunite următoarele condiţii:

- debitorul este angajat în activităţi comerciale;

- debitorul a suspendat plăţile către creditorii săi;

- debitorul nu mai este demn de încredere, respectiv de a-şi respecta obligaţiile faţă de creditorii săi.

Lichidare

Adunarea generală a creditorilor decide începerea procedurii de lichidare a activelor societăţii. În cazuri excepţionale, instanţa poate decide lichidarea activelor societăţii aflate în insolvenţă.


Procedura de concordat/acord preventiv

Debitorul care se confruntă cu dificultăţi financiare serioase va completa o cerere adresată instanţei comerciale prin care va solicita suspendarea plăţilor respectiv a executării obligaţiilor faţă de creditori în scopul implementării unora dintre măsurile de reorganizare.
Dacă instanţa decide să deschidă procedura de concordat/acord preventiv care are loc în termen de 18 zile de la data depunerii cererii, debitorul va beneficia de suspendarea executării plăţilor către creditorii săi, astfel încât nu mai pot fi luate măsuri împotriva activelor sale.
Sub strictă supraveghere judiciară, concordatul/acordul preventiv privind transferul activelor societăţii în tot sau în parte poate fi iniţiat de un procuror, creditor sau orice posibil cumpărător interesat de societate. Această procedură este posibilă dacă debitorul se află în stare de faliment fără a fi urmat procedura concordatului, dacă instanţa a respins cererea de acord preventiv formulată de debitor sau a dispus finalizarea înainte de termen a procedurii concordatului, ori creditorii au refuzat planul de reorganizare ori instanţa nu a încuviinţat un astfel de plan. În aceste condiţii, debitorul este forţat să accepte vânzarea societăţii.
În privinţa notificărilor necesare, trebuie menţionat că decizia instanţei privind acceptarea sau respingerea procedurii concordatului/acordului preventiv este publicată în Monitorul Oficial.
Astfel, debitorul este obligat prin lege să–şi notifice creditorii în termen de 14 zile de la pronunţarea deciziei instanţei comerciale.

Procedura de faliment

 Debitorul trebuie să declanşeze procedura de faliment a societăţii sale în faţa instanţei în termen de 1 lună de la suspendarea plăţilor către creditorii săi. Instanţa comercială este cea care va decide dacă sunt întrunite condiţiile pentru declanşarea falimentului. De asemenea, procedura de faliment poate fi iniţiată de un creditor, un administrator temporar al societăţii respective ori un procuror. Partea care doreşte să declanşeze procedura de faliment trebuie să dovedească în faţa instanţei că sunt întrunite condiţiile specifice pentru declararea falimentului.
Referitor la notificări şi înscrisuri necesare, trebuie subliniat că decizia instanţei privind falimentul societăţii în cauză va fi publicată în Monitorul Oficial, precum şi în 2 cotidiene de interes local. Decizia va cuprinde termenul în care creditorii îşi vor formula pretenţiile faţă de activele debitorului şi le vor notifica funcţionarului desemnat de instanţă şi ulterior instanţei comerciale, termen care nu poate depăşi 30 de zile de la pronunţare.

 Procedura de lichidare

Consiliul de administraţie al societăţii dispune procedura de lichidare voluntară şi propune desfiinţarea societăţii şi lichidarea activelor, solicitare adresată adunării generale a creditorilor având în vedere raportul asupra activelor societăţii şi obligaţiilor contractate, precum şi raportul de audit al societăţii.
Desfiinţarea societăţii este decisă în cadrul adunării creditorilor şi trebuie să fie luată cu majoritate de ¾ din numărul total al acestora. De asemenea, tot în cadrul şedinţei creditorilor sunt numiţi lichidatorii societăţii respective. Aceştia (lichidatorii) trebuie să fie aprobaţi de către instanţă, iar societatea va exista doar în scopul realizării efective a lichidării. După ce toate activele şi creanţele au fost valorificate respectiv acoperite, procedura de lichidare se va finaliza printr-o şedinţă finală în care se va aproba raportul de lichidare.
În privinţa notificărilor necesare pentru lichidare, trebuie arătat că decizia adunării generale a creditorilor privind desfiinţarea şi lichidarea activelor unei societăţi comerciale este publicată în Monitorul Oficial şi în Banca centrală de date privind societăţile.

3. CREDITORII

3.1. Pot creditorii negarantaţi să-şi valorifice drepturile în cadrul fiecărei proceduri de insolvenţă?
Atât în cazul declanşării procedurii de concordat, cât şi pentru faliment, măsurile de executare împotriva societăţii sunt suspendate pentru toţi creditorii. Totuşi, măsura compensării este posibilă.
În cadrul lichidării societăţii instanţa poate încuviinţa măsuri de protecţie pentru creditorii negarantaţi care să nu aducă atingere intereselor celorlalţi creditori.

3.2. Pot creditorii garantaţi să-şi valorifice drepturile în cadrul fiecărei proceduri de insolvenţă?

Procedura concordatului / acordul preventiv

 Ca regulă generală toţi creditorii inclusiv cei garantaţi se supun măsurii suspendării executării pe perioada încheierii acordului preventiv.

Cu titlu de excepţie, creditorii garantaţi păstrează un drept de gaj asupra activelor societăţi pe perioada instituirii moratoriului cu obligaţia de a nu abuza de acest drept pentru a nu provoca daune celorlalţi creditori sau ar pune în pericol şansele de redresare/continuare a activităţii comerciale.
De asemenea, există o excepţie de la regula generală care se acordă creditorilor privilegiaţi atunci când perioada moratoriului este stabilită printr-un accord colectiv între creditori.

Procedura falimentului 
Ca regulă generală, toate actele de executare împotriva societăţii sunt suspendate.
Cu titlu de excepţie, creditorii garantaţi care deţin un drept de gaj sau  ipotecă asupra unor active determinate/bunuri specifice îşi pot valorifica aceste drepturi/garanţii în timpul derulării procedurii falimentului respectiv în termen de 45 de zile de la data începerii procedurii, data stabilită de instanţa comercială.

Lichidare
Creditorii garantaţi îşi pot valorifica drepturile în mod asemănător şi în cazul începerii  procedurii de lichidare a unei societăţi.
3.3. Pot creditorii să compenseze sumele datorate reciproc cu societatea în cauză, în cadrul fiecărei proceduri de insolvenţă?

Potrivit Codului civil, există o distincţie între cele 3 tipuri de compensare respectiv compensarea legală, compensarea prin înţelegere/acord, compensarea dispusă de instanţa de judecată.

Principiile generale aplicabile compensării legale sunt prevăzute de Codul civil şi presupun următoarele condiţii:
· existenţa unor datorii reciproce plătibile în bani;

· datoriile trebuie să existe la momentul compensării( nu pot fi luate în discuţie datorii contracte ulterior);

· datoriile trebuie să fie certe şi evaluabile.

Compensarea pe baza înţelegerii părţilor se supun regulilor dreptului contractual şi principiului libertăţii contractuale, reguli care pot diferi de cele privind compensarea legală ( ex: acceptarea unor compensării pentru datorii viitoare). 

Compensarea prin înţelegerea părţilor se realizează fie pe cale contractuală, fie prin inserarea unor clauze speciale în cadrul unui acord sau pe cale electronică prin acceptarea unei corespondenţe prin e mail.

Procedura concordatului

Compensarea legală, în timpul acestei proceduri de insolvenţă, este acceptată sub următoarele condiţii:

· pretenţiile creditorului fac obiectul concordatului şi sunt suspendate în acest timp;

· datoriile făcute de debitor sunt făcute în perioada suspendării activităţii sale;

· pretenţiile creditorilor şi datoriile sunt în strânsă legătură.

De asemenea, în caz de insolvenţă compensarea prin înţelegerea părţilor poate fi pusă în executare înainte de declanşarea procedurii concordatului ori dacă înţelegerea între părţi a avut loc ulterior dar creditorul poate demonstra că nu  avut cunoştinţă de iniţierea procedurii.
Procedura falimentului şi lichidarea societăţii

În aceste cazuri, pot fi realizate compensări între părţi înainte ca societatea respectivă să-şi declarare falimentului sau chiar în perioada suspectă. Dacă sunt îndeplinite condiţiile necesare pentru compensare după data declarării falimentului ori mai târziu se pot efectua compensări cu condiţia ca obiectul pretenţiilor/cererilor să fie în legat de datoriile societăţii.
4. CONTINUAREA AFACERII
4.1. Cine deţine controlul societăţii în cadrul fiecărei proceduri de insolvenţă? Efectele fiecărui tip de procedură asupra directorilor/managerilor respectiv acţionarilor societăţii

De regulă, în cazul procedurii de concordat, directorii/managerii societăţii îşi păstrează atribuţiile.

Pe cale de excepţie, debitorul poate cere instanţei comerciale desemnarea unui mediator care să asiste societatea în cadrul procesului de reorganizare;  de asemenea, la cererea creditorilor instanţa poate numi un mandatar al acestora.
 În cazul în care debitorul, procurorul, creditorul ori societatea care a cumpărat activele societăţii aflate în insolvenţă aleg procedura concordatului prin transferul activelor, directorii/managerii sau acţionarii pierd controlul asupra societăţii drept consecinţă directă a realizării a transferului sus-menţionat.
Procedura falimentului

Din momentul în care instanţa comercială a declarat falimentul debitorului ea va numi un funcţionar delegat (receiver) care va prelua controlul asupra societăţii respective în vederea recuperării creanţelor, valorificării activelor şi distribuirii veniturilor către creditori.
Lichidare

Decizia de dizolvare şi lichidare a societăţii luată de acţionari atrage după sine desfiinţarea consiliului de administraţie. Adunarea generală a acţionarilor va numi un lichidator care va avea mandatul de a valorifica activele societăţii supuse lichidării. Numirea lichidatorului va trebui aprobată prin decizie judecătorească.

4.2 Cum sunt finanţate procedurile de insolvenţă de către societate?

Costurile legate de derularea procedurii de concordat sunt suportate de debitor. Cuantumul indemnizaţiei pentru mandatarul numit de instanţă sunt stipulate prin hotărâre de guvern.

La fel şi în cazul procedurii de faliment, costurile pentru funcţionarul delegat sunt considerate ca având prioritate în faţa altor datorii iar cuantumul indemnizaţiei pentru mandatarul numit de instanţă este stabilit prin hotărâre de guvern.
În situaţia lichidării societăţii costurile pentru această procedură vor fi suportate din sumele obţinute ca urmare a vânzării activelor iar dacă aceste sume nu acoperă cheltuielile se va trece la achitarea acestora în rate prin împărţirea cuantumului la fiecare dintre acţionari.
4.3. Care sunt efectele fiecărei proceduri de insolvenţă asupra angajaţilor societăţii?
Procedura concordatului nu are niciun efect asupra contractelor de muncă ale angajaţilor societăţii. Prevederi speciale se aplică contractelor de muncă în cazul concordatului realizat prin transferul activelor către altă societate care va prelua obligaţiile debitorului inclusiv cele privind contractele de muncă.
Totuşi, societatea dobânditoare poate invoca 2 situaţii de excepţie, şi anume:
· dacă în urma negocierilor colective şi individuale au fost modificate contractele de muncă pentru a menţine nivelul salarizării în cadrul societăţii;

· dacă şi-a ales echipa/angajaţii cu care va continua activitatea comercială pe baza unor motivaţii de ordin tehnic, economic şi organizaţional fără a exista criterii discriminatorii
Deschiderea procedurii de faliment nu are drept efect încetarea contractelor de muncă ale angajaţilor. O decizie în acest sens intră în competenţa funcţionarului delegat de instanţă.
Dacă contractele de muncă sunt reziliate, angajaţii pot cere o compensaţie specială  pentru concediere care să fie plătită dintr-un fond special creat în acest sens.

Lichidarea activelor implică dizolvarea societăţii ce are drept efect încetarea contractelor de muncă, fapt ce presupune acordarea unor compensaţii pentru angajaţi.
4.4 Care sunt efectele deschiderii unei proceduri de insolvenţă asupra contractelor aflate în derulare şi dacă societatea poate derula contractele până la finalizarea procedurilor?

Pentru procedura concordatului

]n principiu, acest tip de procedură are drept scop continuarea desfăşurării activităţii comerciale respectiv onorarea contractelor în derulare. Astfel, declanşarea procedurii nu are ca efect întreruperea executării obligaţiilor contractuale.
Clauzele penalizatoare nu pot fi aplicate în perioada suspendării obligaţiilor societăţii în cauză decisă de către instanţă.

De asemenea, legea privind continuarea activităţii societăţii prevede un termen special – remedy period – de 15 zile care se aplică de la notificare sau de la intrarea în incapacitate de plată a debitorului în care acesta poate remedia / onora o obligaţie contractuală existentă înainte de deschiderea procedurii concordatului. Legat de aceasta, creditorul nu poate rezilia contractul pe baza situaţiei de încetare de plăţi care a survenit în timpul în care debitorul se află în procedura concordatului şi în interiorul termenului special de 15 zile aflat la dispoziţia sa.
Pe cale de excepţie, debitorul poate rezilia contractele aflate în derulare pe perioada concordatului în următoarele condiţii:

- dacă notifică creditorii asupra intenţiei de a nu mai executa obligaţiile contractuale faţă de aceştia;

- dacă neexecutarea contractelor este necesară ca urmare a implementării unui plan de reorganizare ori în situaţia vânzării societăţii.

Procedura falimentului

În general, toate contractele în derulare vor continua în cazul declanşării procedurii de faliment. Competenţa de a decide cu privire la rezilierea/neexecutarea unor contracte, continuarea activităţii revine funcţionarului delegat de către instanţă, iar deciziile acestuia trebuie să respecte hotărârea instanţei care va lua în considerare evitarea producerii de prejudicii creditorilor.
Pe cale de excepţie, părţile pot conveni asupra neexecutării obligaţiilor contractuale asumate. De asemenea, contractele intuitu personae încetează de drept în momentul în care debitorul nu mai conduce societatea respectivă ca urmare a unei decizii judecătoreşti.

În cazul lichidării societăţii nu există regula generală privind neexecutarea contractelor, însă părţile pot conveni în acest sens.

5. PRETENŢII/ CERERI ÎN CAZ DE INSOLVENŢĂ
5.1. Cum pot creditorii să ceară în instanţă sumele ce le sunt datorate în cadrul fiecărei proceduri?

Procedura concordatului

Debitorul este obligat prin lege să-şi anunţe creditorii în termen de 14 zile de la aprobarea cererii sale de către instanţă.

Procedura falimentului

Creditorii trebuie să completeze şi să prezinte o cerere vizând pretenţiile lor faţă de debitor în termenul specificat în hotărârea judecătorească privind aprobarea falimentului.

Lichidare

Nu există proceduri speciale pentru obţinerea sumelor pretinse de către creditori. În practică, lichidatorul va urmări sumele pretinse şi va întocmi o listă cu ordinea creditorilor în funcţie de cuantumul sumelor datorate.
5.2 Care este ordinea cererilor în fiecare procedură de insolvenţă? Există cereri cu caracter preferenţial?

Ordinea cererilor depuse de creditori nu face obiectul procedurii concordatului având în vedere faptul că, prin acordul părţilor, se urmăreşte continuarea activităţii societăţii.

 Procedura falimentului / Lichidare
În cadrul acestei proceduri, există o ordine bine stabilită în privinţa satisfacerii pretenţiilor, şi anume:

· costurile şi cheltuielile legate de derularea procedurii, precum şi plata indemnizaţiei funcţionarul delegat de instanţă au prioritate în faţa altor cereri;

· creanţele garantate ale creditorilor care se bucură de întâietate faţă de laţi creditori;

· creditorii privilegiaţi sunt plătiţi după ce sunt satisfăcute creanţele creditorilor garantaţi;
· ceilalţi creditori negarantaţi care au rang egal şi sunt îndreptăţiţi să primească sumele datorate.
Referitor la plata taxelor şi impozitelor de către societatea aflată în insolvenţă trebuie subliniate următoarele:

· în cazul declanşării procedurii concordatului şi a lichidării societăţii debitorul este ţinut să plătească impozitul pe venit şi taxa pe valoare adăugată, în timp ce în situaţia falimentului debitorul este exceptat de la plata impozitului pe venit dar nu şi de plata TVA.

6. FINALIZAREA  PROCEDURILOR DE INSOLVENŢĂ
Toţi creditorii sunt afectaţi de declanşarea procedurilor de insolvenţă fiind ţinuţi să respecte hotărârea instanţei privind suspendarea plăţilor către aceştia.

Concordat/acordul părţilor
Procedura simplificată: în situaţia în care debitorul nu mai este capabil să-şi desfăşoare activitatea comercială în perioada concordatului, instanţa va dispune finalizarea acestei proceduri. De asemenea, finalizarea procedurii înainte de termen poate fi cerută de debitor, procuror ori creditori.
Dacă instanţa decide finalizarea procedurii înainte de termen, ea poate decide în cadrul aceleiaşi hotărâri declararea falimentului societăţii în anumite condiţii precum:

· îndeplinirea cerinţelor vizând falimentul;

· creditorii sau procurorul cer expres instanţei falimentul debitorului.
Procedura generală: Finalizarea acestei proceduri depinde în mare măsură de natura măsurilor de reorganizare, şi anume:

· încheierea unei înţelegeri amiabile între debitor şi unul sau mai mulţi creditori implică aducerea la cunoştinţa instanţei a acestei înţelegeri. După confirmarea de către instanţă a acordului semnat de debitor cu creditorii săi şi publicarea în Monitorul oficial procedura se încheie;
· Încheierea unui acord colectiv cu toţi creditorii duce la finalizarea procedurii prin aprobarea de către instanţă a înţelegerii respectiv publicarea în Monitorul oficial;

· Vânzarea societăţii respectiv mandatarul creditorilor asistat de un notar va efectua transferul în tot sau în parte al activelor societăţii. După efectuarea vânzării, mandatarul va cere instanţei comerciale să declare închiderea procedurii de concordat iar societatea cumpărătoare va prelua toate obligaţiile societăţii vânzătoare.
Faliment

Procedura simplificată: Falimentul se poate încheia rapid dacă instanţa constată că activele debitorului nu pot acoperi costurile legate de plata funcţionarului delegat. Decizia instanţei  va fi publicată în Monitorul Oficial.

Pe cale consecinţă, societatea declarată în faliment va fi dizolvată iar creditorii îşi vor putea exercita drepturile de creanţă împotriva debitorului.

Procedura generală

Dacă activele debitorului sunt în măsură să acopere costurile legate de iniţierea procedurii, funcţionarul delegat/mandatarul va trece la evaluarea activelor debitorului şi la verificarea pretenţiilor creditorilor. După verificarea cererilor creditorilor, funcţionarul delegat va proceda la plata datoriilor în urma valorificării activelor în ordinea rangurilor acestora.
Finalizarea procedurii falimentului va fi dispusă de către instanţă doar la cererea funcţionarilor delegaţi. Aceştia vor face o astfel de cerere numai după ce au organizat o adunare a creditorilor unde a fost dezbătut raportul de evaluare a activelor, cuantumul creanţelor datorate. De asemenea, funcţionarul delegat este responsabil cu publicarea dispoziţiei instanţei în Monitorul oficial.
Lichidare

După ce lichidatorul a întocmit un raport privind activele societăţii şi a verificat cererile creditorilor va prezenta situaţia în faţa instanţei. Dacă planul de lichidare a activelor este aprobat de instanţă procedura de lichidare se va termina în urma unei ultime adunări generale a acţionarilor.

După încheierea procedurii toate activele rămase vor fi distribuite între acţionari. Este demn de reţinut că o societate poate fi declarată în stare de faliment în termen de 6 luni de la finalizarea procedurii de lichidare.
7. FORME ALTERNATIVE DE REORGANIZARE
Legea privind continuare activităţii societăţii, intrată în vigoare la 1 aprilie 2009, prevede înţelegerea amiabilă a părţilor în vederea reorganizării drept modalitate extrajudiciară alternativă la procedurile judiciare de insolvenţă.

Orice societate aflată în insolvenţă poate încheia o înţelegere amiabilă cu creditorii în scopul redresării economice sau reorganizării activităţii, înţelegere care trebuie înregistrată la instanţă.
Avantajele unei astfel de înţelegeri extrajudiciare constau în costurile minime pentru părţi precum şi discreţia asigurată dat fiind că acordul încheiat nu trebuie publicat în Monitorul oficial precum în cazul procedurilor judiciare.

De asemenea, înţelegerea extrajudiciară a părţilor se bazează pe consimţământul liber exprimat al părţilor şi pe principiul libertăţii contractuale.
Tot în cadrul procedurii extrajudiciare părţile pot conveni asupra unei vânzări anticipate a societăţii.

8. RECUNOAŞTEREA RECIPROCĂ A PROCEDURILOR DE INSOLVENŢĂ LA NIVELUL STATELOR MEMBRE ALE UNIUNII EUROPENE
Regulamentul Consiliului European nr.1346/2000 privind procedurile de insolvenţă este respectat de statul belgian. De asemenea, dacă o hotărâre judecătorească în materie de insolvenţă este pronunţă de către o instanţă din cadrul unui stat membru al Uniunii Europene aceasta va recunoscută în Belgia.
O hotărâre pronunţată de o instanţă dintr-un stat nemembru al Uniunii Europene va fi recunoscută de statul belgian după ce va fi supusă controlului jurisdicţional efectuat de Curtea de primă instanţă.

FRANŢA

1. PROBLEME CARE APAR ÎN SITUAŢIA ÎN CARE O SOCIETATE COMERCIALĂ SE CONFRUNTĂ CU DIFICULTĂŢI FINANCIARE
În Franţa un creditor poate fi garantat:
· prin încheierea unui acord/înţelegere cu debitorul, acord înregistrat la oficiul specializat din subordinea instanţei comerciale unde se află sediul social al debitorului;

· prin decizia/autorizarea instanţei.

Atunci când procedurile de faliment sunt declanşate garanţiile creditorilor asupra activelor obţinute în perioada suspectă pot fi anulate de instanţă.

1.1  Care sunt condiţiile privind derularea tranzacţiilor de către o societate comercială aflată în dificultate financiară
Anumite tranzacţii care se desfăşoară în perioada suspectă ( perioadă care durează din momentul începerii procedurilor judiciare pentru faliment până la data stabilită de instanţă  care constată situaţia încetării de plăţi şi insolvenţa debitorului dar nu mai mult de 18 luni de la data judecării cererii de insolvenţă) pot fi suspendate.
Tranzacţiile exceptate de la această perioadă sunt următoarele:

· anumite tranzacţii pentru care debitorul mai puţin decât valoarea unor active, tranzacţii ce implică transferul unor drepturi de proprietate fără a ţine cont de valoarea activelor, plăţi nedatorate şi efectuate în afara contractelor;
· plăţi făcute pentru anumite debite, precum şi transferul unor active către un creditor care la momentul tranzacţiei cunoştea starea de insolvenţă/incapacitate de plată a debitorului.
1.2. Răspunderea managerilor/directorilor (civilă, penală)  în cazul declarării stării de insolvenţă

Directorul/managerul care are cunoştinţă despre starea de insolvenţă a societăţii comerciale trebuie să completeze o cerere pe care să o prezinte funcţionarului delegat de pe lângă instanţa comercială în a cărei jurisdicţie/competenţă se află sediul social al societăţii respective.
Dacă această declaraţie/cerere nu este completată şi prezentată în termen de 45 de zile de la încetarea plăţilor către creditori atunci directorul/managerul în cauză este pasibil de 2 tipuri de sancţiuni:

- luarea unei hotărâri judecătoreşti împotriva acestuia prin care i se interzice dreptul de a mai ocupa poziţia de director/manager al unei societăţi comerciale pe o perioadă de până la 5 ani;

- răspunderea personală, în tot sau în parte, pentru acoperirea datoriilor dacă se dovedeşte că acesta a acţionat în interes propriu deşi contractele încheiate au dus la incapacitate de plată a societăţii.
2. PROCEDURI DE INSOLVENŢĂ
În plus faţă de procedurile mai puţin formale – mandatul ad-hoc şi concilierea părţilor - există 3 tipuri de proceduri judiciare privind societăţile aflate în insolvenţă, şi anume:
- Procedura de salvare –  (“procédure de sauvegarde”).

- Reorganizarea – (“redressement judiciaire”).

- Lichidarea judiciară - (“liquidation judiciaire”).

Procedura salvării şi reorganizării judiciare au drept scop asigurarea continuării activităţii comerciale, menţinerea contractelor de muncă şi plata datoriilor contractate.

Lichidarea judiciară are drept scop încetarea activităţii şi dizolvarea societăţii prin vânzarea activelor debitorului.
Încetarea plăţilor ce atrage după sine procedura de reorganizare ori lichidarea judiciară presupune starea în care se află o societate care nu mai este în măsură să-şi respecte obligaţiile contractuale.
2.1. Condiţiile şi modul de includere a unei societăţi în fiecare tip de procedură de insolvenţă / Notificări şi înscrisuri necesare

Procedura de salvare judiciară se aplică, în mod preventiv, societăţilor comerciale care nu se află în incapacitate de plată dar care au dificultăţi financiare serioase. Acest tip de procedură are drept scop încurajarea debitorilor de a căuta protecţie juridică în faţa creditorilor respectiv de a evita situaţia declarării insolvenţei.

Reorganizarea judiciară se utilizează pentru societăţile comerciale care se afla în incapacitate de plată dar care pot fi redresate din punct de vedere economic. De asemenea, acest tip de procedură se aplică societăţilor comerciale aflate în procedura salvării, deşi nu se află în încetare de plăţi.
 Lichidarea judiciară este procedura care se aplică în situaţia în care o societate se află în încetare de plăţi şi pentru care reorganizarea nu mai este posibilă.
În ce priveşte deschiderea tipurilor de proceduri merită a fi menţionate următoarele: procedura salvării judiciare poate fi deschisă numai la cererea debitorului în timp ce reorganizarea sau lichidarea judiciară pot fi iniţiate de către debitor, creditor, procuror ori instanţa comercială competentă.

De asemenea, lichidarea poate fi deschisă ca urmare a eşecului unui plan de reorganizare a societăţii aflate în insolvenţă.
Cu excepţia creditorilor garantaţi care sunt notificaţi personal asupra deschiderii procedurilor de insolvenţă nu există notificări speciale pentru creditori privind iniţierea procedurilor judiciare altele decât publicarea unui anunţ în Monitorul Oficial, precum şi înscrierea unei menţiuni în registrele societăţii.

Toţi creditorii trebuie să-şi precizeze creanţele în termen de 2 luni de la deschiderea procedurilor de insolvenţă respectiv de la publicarea anunţului în Monitorul Oficial în timp ce pentru creditorii externi termenul este de 4 luni de la publicare.

3. CREDITORII

3.1. Pot creditorii negarantaţi să-şi valorifice drepturile în cadrul fiecărei proceduri de insolvenţă?

Ca urmare a iniţierii procedurilor de insolvenţă sub supraveghere judiciară este interzisă efectuarea de plăţi ori satisfacerea unor drepturi de creanţă înainte de luarea unei hotărâri judecătoreşti. Plăţile făcute cu încălcarea acestei reguli pot fi anulate de către instanţă iar debitorul respectiv creditorii pot fi sancţionaţi penal.

În cazul procedurii salvării judiciare sunt suspendate, de asemenea, plăţile către creditori până la adoptarea de către instanţă a unui plan de reorganizare a societăţii ori a lichidării activelor.
Există 2 situaţii în care creditorii negarantaţi ale căror creanţe datează dinainte de iniţierea procedurilor de insolvenţă pot fi plătiţi, şi anume:
· datoriile cu privire la plata salariilor trebuie plătite cu prioritate din fondurile existente iar în absenţa unor astfel de fonduri dintr-un fond special creat -Assurance Garantie des Salaires (“AGS”) în termen de 10 zile de la declanşarea procedurilor de insolvenţă ;
· plăţile efectuate în cazul compensărilor între părţi sunt posibile dacă sunt întrunite anumite condiţii legale.
3.2. Pot creditorii garantaţi să-şi valorifice drepturile în cadrul fiecărei proceduri de insolvenţă?

Creditorii ce deţin garanţii reale şi ale căror pretenţii sunt anterioare deschiderii procedurilor de insolvenţă se supun stării de suspendare a plăţilor.

Totuşi, există anumite excepţii cum ar fi:

· atunci când judecătorul desemnat de instanţă cu supravegherea procedurilor de insolvenţă – juge commissaire - este competent să autorizeze debitorul pentru a plăti creditorii gajişti;

· existenţa unui drept de retenţie al vânzătorului asupra activelor/bunurilor în condiţiile neplăţii în totalitate a preţului;

· creditorii garantaţi pot cere prin hotărâre judecătorească plata unor creanţe ca urmare a obţinerii unor sume rezultate din vânzarea bunurilor gajate. 
3.3. Pot creditorii să compenseze sumele datorate reciproc cu societatea în cauză, în cadrul fiecărei proceduri de insolvenţă?


Datoriile reciproce ce există între debitor şi creditorii acestuia dinainte de iniţierea procedurilor de insolvenţă pot fi stinse prin compensare dacă sunt întrunite condiţiile legale respectiv sunt certe, lichide şi exigibile.


Un debit existent înaintea declanşării procedurilor judiciare nu poate fi compensat cu alt debit subsecvent acestor proceduri. Cu titlu de excepţie, se permite compensarea dacă datoriile sunt în strânsă legătură, apar ca urmare a aceluiaşi raport juridic ori creditorul a declarat prioritatea creanţei sale în timpul procedurilor de insolvenţă.

Referitor la datoriile apărute ca urmare a desfăşurării activităţii comerciale a societăţii în timpul procedurilor de insolvenţă, acestea trebuie achitate în momentul când devin exigibile. Astfel, creditorii sunt îndreptăţiţi să compenseze atunci când 2 datorii reciproce apar în urma deschiderii procedurilor de insolvenţă.

4. CONTINUAREA AFACERII
4.1. Cine deţine controlul societăţii în cadrul fiecărei proceduri de insolvenţă? Efectele fiecărui tip de procedură asupra directorilor/managerilor respectiv acţionarilor societăţii
În cadrul procedurii salvării judiciare şi în majoritatea reorganizărilor, societatea comercială continuă să fie condusă de reprezentanţii săi legali.

Totuşi, în cadrul salvării judiciare administratorul de insolvenţă poate avea atribuţii vizând managementul societăţii ori de a acorda asistenţă cu privire la derularea activităţii comerciale.

În schimb, în cadrul procedurii reorganizării judiciare administratorul de insolvenţă nu are atribuţii cu privire la asistenţa acordată organelor de conducere în privinţa managementului societăţii.
În cursul procedurii de lichidare judiciară administratorul conduce afacerea debitorul dar organele de conducere îşi păstrează atribuţiile.

În fiecare dintre aceste cazuri menţionate acţionarii continuă să-şi exercite drepturile lor prin intermediul adunărilor acţionarilor.

În procedura de reorganizare judiciară instanţa de judecată poate impune restricţii în ceea ce priveşte competenţa de jure sau de facto a managerilor societăţilor de a acţiona în interes personal.

De asemenea, în cazul lichidării ori reorganizării judiciare atunci când administratorul de insolvenţă conduce afacerea debitorului informaţiile prezentate acţionarilor pot fi limitate la un minim necesar desfăşurării adunărilor acţionarilor.
4.2 Cum sunt finanţate procedurile de insolvenţă de către societate?
Costurile legate de derularea procedurilor de insolvenţă sunt suportate din fondurile societăţii respective. Iar creanţele nu sunt plătite decât în urma luării de către instanţă a unei hotărâri judecătoreşti.

De asemenea, referitor la datoriile subsecvente procedurilor de insolvenţă, administratorul de insolvenţă este abilitat să asigure fondurile necesare efectuării plăţilor pentru datoriile exigibile.
Dacă societatea intră în incapacitate de plată în timpul procedurilor de insolvenţă administratorul îşi va înceta contractul/activitatea. Tot în acest sens creditele bancare acordate în acest timp respectiv indemnizaţiile administratorilor, lichidatorilor şi pentru instanţă trebuie plătite cu prioritate faţă de alte datorii.

4.3. Care sunt efectele fiecărei proceduri de insolvenţă asupra angajaţilor societăţii?
Plata salariaţilor angajaţi cu contract de muncă se realizează astfel:

- sumele ce corespund drepturilor salariale existente înainte de deschiderea procedurilor de insolvenţă se achită de către administrator în termen de 10 zile de iniţierea procedurilor judiciare ori dacă societatea nu dispune de fondurile necesare din primii bani obţinui de debitor în cadrul procedurilor de insolvenţă.
· subsecvent procedurilor de insolvenţă anumite sume trebuie plătite pentru datorii scadente.

În situaţia în care salariaţii unei societăţi aflate în insolvenţă rămân neplătiţi aceştia beneficiază de un fond special de garantare - Assurance Garantie des Salaires (“AGS”), fond guvernamental care este activat în cazul procedurilor de salvare şi reorganizare judiciară. Dacă acest fond este creat şi garantat de către societatea comercială sumele vor fi plătite salariaţilor cu prioritate.

Atunci când nu mai este posibilă plata unor drepturi salariale pot avea loc concedieri respectiv :

· în cadrul procedurii de salvare judiciară în conformitate cu regulile privind concedierile prevăzute de Codul muncii ;

· potrivit unor proceduri simplificate care se aplică pentru cazurile de reorganizare sau lichidare judiciară.
Anumite plăţi sunt garantate prin fondul guvernamental respectiv în cazul concedierilor efectuate în timpul derulării procedurilor de reorganizare şi salvare judiciară precum şi în termen de 15 zile de la luarea hotărârii judecătoreşti de lichidare a societăţii.

4.4 Care sunt efectele deschiderii unei proceduri de insolvenţă asupra contractelor aflate în derulare şi dacă societatea poate derula contractele până la finalizarea procedurilor?
Administratorul de insolvenţă are dreptul exclusiv de a respecta contractele aflate în derulare ori de reziliere în condiţiile deschiderii procedurilor de insolvenţă.

Contratele aflate în derulare impun respectarea obligaţiilor asumate de către părţile contractante iar neexecutarea acestor obligaţii poate duce la rezilierea contractelor.
Părţile contractante pot notifica administratorul de insolvenţă pentru ca acesta să decidă în termen de 1 lună de la primirea notificării dacă respectă sau reziliază contractul or anumite clauze contractuale.

Dacă administratorul de insolvenţă nu furnizează un răspuns în termen de 1 lună atunci contractul se consideră reziliat. Astfel,până la împlinirea termenului prevăzut sau până la decizia de reziliere luată de administrator părţile contractante sunt ţinute să respecte obligaţiile contractuale.
Tot în acest sens, dacă administratorul decide să onoreze în continuare anumite contracte el trebuie să se asigure că societatea dispune de fonduri suficiente pentru plata unor obligaţii contractuale.

Dacă o plată nu este făcută la scadenţă contractul este reziliat iar sumele neplătite vor fi achitate cu prioritate înainte de deschiderea procedurilor de insolvenţă. Acest fapt poate angaja răspunderea administratorului în cazul neonorării obligaţiilor contractuale ale societăţii.

5. PRETENŢII/ CERERI DE CREANŢĂ ÎN CAZ DE INSOLVENŢĂ
5.1. Cum pot creditorii să ceară în instanţă sumele ce le sunt datorate în cadrul fiecărei proceduri?


Creditorii care deţin creanţe ce datează înainte de deschiderea procedurilor de insolvenţă au obligaţia de a-şi preciza cererile în termen de 2 luni de la publicarea anunţului privind insolvenţa societăţii în Monitorul Oficial respectiv 4 luni pentru creditorii externi.


Declararea creanţelor trebuie făcută în scris şi trebuie trimisă prin scrisoare recomandată cu confirmare de primire din partea reprezentantului creditorului – mandatarul judiciar - în caz de reorganizare judiciară respectiv lichidatorului în caz de lichidare judiciară.

Creditorii ale căror creanţe/pretenţii sunt subsecvente deschiderii procedurilor judiciare de insolvenţă sunt exceptaţi de la declararea şi precizarea creanţelor lor care vor fi plătite la finalizarea procedurilor. În situaţia în care are loc o vânzare a societăţii sau atunci când pretenţiile nu pot fi satisfăcute urmare a unui plan de continuare a activităţii, creditorii beneficiază de plăţi prioritare.


5.2 Care este ordinea cererilor în fiecare procedură de insolvenţă? Există cereri cu caracter preferenţial?
Ordinea efectuării plăţilor pentru creditori în procedura salvării şi reorganizării judiciare / lichidării judiciare
Există o prioritate în ce priveşte plata salariilor respectiv păstrarea contractelor de muncă urmată de plata cheltuielilor pentru instanţă – frais de justice – indemnizaţiilor pentru administratori şi onorariile avocaţilor.
De asemenea, trebuie plătite datoriile rezultate din împrumuturi bancare contractate înaintea deschiderii ori în timpul derulării procedurilor de insolvenţă precum şi sumele garantate prin fondul special AGS şi în fine late datorii ori drepturi de creanţe deţinute de creditori negarantaţi.
În procedura lichidării judiciare ordinea efectuării plăţilor pentru creditori este asemănătoare cu diferenţe legate de existenţa unor garanţii reale imobiliare precum şi a unor drepturi de gaj care au întâietate la plată faţă de alte debite.

Un alt aspect demn de reţinut este cel referitor la plata taxelor/obligaţiilor către stat care au prioritate faţă de alte creanţe în toate cele 3 proceduri judiciare de insolvenţă. Aceste plăţi implică creditori publici respectiv autorităţi administrative, organisme/instituţii de asigurări sociale ori agenţii privind forţele de muncă/şomaj.


6. FINALIZAREA  PROCEDURILOR DE INSOLVENŢĂ

Creditorii trebuie consultaţi, atât în mod individual, cât şi colectiv cu privire la încetarea datoriilor ori extinderea perioadei pentru efectuarea plăţilor în cadrul unui plan de stingere a obligaţiilor societăţii comerciale insolvente.

Atunci când o companie aflată în procedură de insolvenţă are mai mult de 150 de angajaţi şi o cifra de afaceri de 20 milioane euro trebuie formate 2 comitete/consilii ale creditorilor, şi anume:

· primul comitet/consiliu gestionează datoriile societăţii legate de instituţiile de credit;

· al doilea comitet/consiliu este format din principalii creditori ce deţin creanţe mai mari de 5 % din totalul datoriilor societăţii respective.

Debitorul respectiv societatea comercială aflată în insolvenţă trebuie să prezinte un plan economic de redresare în faţa fiecărui comitet/consiliu în termen de 2 luni de la formarea acestora. Această perioadă mai poate fi extinsă cu încă 2 luni.

Fiecare consiliu trebuie să voteze asupra propunerii / planului de redresare economică în termen de 30 de zile cu respectarea regulii majorităţii de 2/3 din totalul creditorilor.
Dacă planul de redresare este adoptat de ambele consilii/comitete cu votul majorităţii creditorilor, propunerea de stingere a datoriilor ori de extindere a perioadei de plată a acestora devine obligatorie pentru toţi creditorii.

De asemenea, creditorii care nu sunt membrii în cadrul celor 2 consilii sunt consultaţi individual asupra propunerii făcute de debitor.

Instanţa de judecată poate impune extinderea perioadei de plată către anumiţi creditori dar nu poate impune stingerea datoriilor ori alte obligaţii decât cele luate conform deciziei consiliilor creditorilor privind planul propus de societatea respectivă.

De asemenea, sunt aplicate aceleaşi reguli şi în cazul deţinătorilor de titluri de valoare care vor fi consultaţi separat cu privire la planul adoptat de creditori.

Procedura salvării încetează atunci când planul de salvare este adoptat şi implementat de debitor. De asemenea, salvarea judiciară se finalizează în momentul intrării în incapacitate de plată a societăţii comerciale respectiv atunci când intervine procedura reorganizării ori lichidarea judiciară ori în cazul în care dificultăţile financiare cu care societatea s-a confruntat au fost depăşite. Mai mult, deschiderea procedurii lichidării judiciare este obligatorie atunci când intervine intrarea în încetare de plăţi în timpul procedurii de salvare judiciară.
Referitor la procedura reorganizării judiciare merită subliniat faptul că acesta încetează atunci când planul adoptat de continuare a activităţii a fost implementat de către debitor sub supravegherea unui administrator de insolvenţă numit de instanţă de judecată; în cazul în care a avut loc vânzarea, conform planului de afaceri adoptat,  societăţii ori în situaţia în care reorganizarea nu mai este posibilă şi intervine lichidarea judiciară.

Lichidarea judiciară încetează atunci când toate activele debitorului au fost vândute, fie prin vânzarea afacerii, fie prin vânzarea activelor.

Dacă la închiderea procedurii de lichidare judiciară nu poate plăti toate datoriile fostele organe de conducere – consiliul de administraţie respectiv managerii/directorii societăţii sunt ţinuţi să răspundă material pentru acoperirea datoriilor. De asemenea, dacă instanţa judecătorească constată că managementul defectuos al societăţii a contribuit la producerea stării de insolvenţă  managerii/directorii răspund  personal în tot sau în parte pentru prejudiciile produse.
7. FORME ALTERNATIVE DE REORGANIZARE
În afara procedurilor judiciare descrise anterior pot fi luate în considerare 2 forme alternative de reorganizare respectiv mandatul ad-hoc şi concilierea ambele desfăşurându-se sub supravegherea unei terţe părţi numită de către instanţă.
Aceste forme alternative de reorganizare pot fi angajate dacă, fie societatea nu se află în încetare de plăţi, fie în cazul concilierii, societatea respectivă nu a fost în încetare de plăţi mai mult de 45 de zile.
De asemenea, aceste proceduri nu se desfăşoară complet în afara instanţei de judecată dat fiind că ambele forme alternative au drept scop realizarea unui acord între părţi care trebuie recunoscut de către instanţă.

Trebuie relevat că aceste proceduri sunt frecvent utilizate în materia reorganizării societăţilor comerciale şi sunt completate cu procedura salvării judiciare dacă există consimţământul tuturor părţilor implicate sau a cel puţin 2/3 din numărul creditorilor.
Totuşi, procedura salvării judiciare este special creată pentru reorganizarea unei societăţi în vederea evitării deschiderii formale a procedurilor de insolvenţă.
Înainte de anul 2009 respectiv până la apariţia legii privind salvarea judiciară nu au existat situaţii speciale privind vânzările anticipate ca măsură implementată în cadrul unui plan de restructurare. Mai mult, legea privind salvarea judiciară nu prevede o procedura accelerată dar nu este interzisă o vânzare anticipată a afacerii prin consensul unei majorităţi de 2/3 din numărul creditorilor care poate fi extinsă la toţi creditorii prin votul celor 2 consilii ale acestora.
8. RECUNOAŞTEREA RECIPROCĂ A PROCEDURILOR DE INSOLVENŢĂ LA NIVELUL STATELOR MEMBRE ALE UNIUNII EUROPENE
În conformitate cu Regulamentul Consiliului European nr.1346/2000 privind insolvenţa transfrontalieră, Franţa recunoaşte hotărârile judecătoreşti pronunţate în alte state membre ale Uniunii Europene privind deschiderea procedurilor de insolvenţă pentru o societate comercială ce îşi desfăşoară activitatea pe teritoriul Uniunii.

Singura excepţia privind recunoaşterea unei astfel de hotărâri este cea legată de invocarea unor argumente privind ordinea publică şi este de strictă interpretare.

În schimb, orice hotărâre judecătorească privind deschiderea unei proceduri de insolvenţă pronunţată într-un stat nemembru al Uniunii Europene nu va avea efect cu excepţia obţinerii unei hotărâri de exequatur.

Fără o hotărâre de recunoaştere – exequatur -  pronunţată de către o instanţă franceză, administratorul desemnat nu poate lichida activele debitorul din Franţa ori nu poate dizolva societatea respectivă, de asemenea, creditorii pot urmări executarea creanţelor lor pe teritoriul francez.
Hotărârea de exequatur poate fi cerută în faţa instanţelor franceze de orice persoană interesată cu condiţia să nu fie deschisă deja o procedură de insolvenţă în Franţa cu privire datoriile societăţii respective.

Din momentul acordării hotărârii de exequatur de către instanţele franceze, creanţele respective pot fi executate. Totuşi, chiar şi prin exequatur, procedura de insolvenţă străină nu este transformată într-o procedură internă.

� � HYPERLINK "http://www.faillitesbelgique.be/faillites/fr/loi_sur_les_faillites.html" ��http://www.faillitesbelgique.be/faillites/fr/loi_sur_les_faillites.html�

